贈陳道人
作者：華岳
朝代：宋

paragraphs: 君不見樵人王翰畫山水，一夜風雷揭窗紙。
又不見長沙洞清畫龍蛇，滿軸煙雲翻撚指。
二子相去數百年，筆端妙意誰能傳。
雙溪道人何所授，一見筆法堪齊肩。
筆一淡，輕煙映出垂楊岸。
遠山依約有還無，斜照不紅秋水漫。
筆一濃，黑雲萬疊翻狂風。
江天日暮暗煙靄，天地星斗皆昏朦。
瀟湘詩人不解語，被君吐作無聲句。
何時覓取綃一縑，寫我英姿伴煙雨。